Camilla Fabricius (S), 2024-11-08:
Tak for det.
Jeg bliver altid så imponeret over, hvor høj ordføreren fra Alternativet er.
Tak for en rigtig fin tale, og tak for indkaldelsen til en god forespørgselsdebat her.
I går aftes, da vi var færdige med endnu et vigtigt møde om de mange områder, vi beskæftiger os med som socialordførere, tog jeg S-toget ud til Bispebjerg Hospital.
Vi skulle nemlig ind at se på Ungdommens Røde Kors' hospitalscafé, Smilehullet.
Inde på spiseforstyrrelsesafdelingen med lukkede skodder og lås på døren, både til toilettet og på hoveddøren, har Ungdommens Røde Kors sådan en lille café hver torsdag fra kl. 18 til kl. 20, hvor de er med til at skabe liv og et pusterum i hverdagen.
Og i virkeligheden er det jo det, som civilsamfundets mange forskellige organisationer gør – om det er musikfestivalen for handicappede, mennesker med udviklingshandicap på Sølund i Skanderborg, eller om det er andre forskellige typer af initiativer, som både ministeren og den foregående ordfører nævner.
For vores velfærdssamfund, vores demokrati kan vi slet ikke forestille os uden de civilsamfundsorganisationer, vi har.
Og det bliver vi jo også mindet om hver eneste dag i det arbejde, vi hver især laver på socialområdet.
Vi bliver mindet om, hvordan de stærke værdier er vigtige for, hvordan vi laver vores arbejde, og at de forskellige inputs og erfaringsgrundlag, de har, er med til at bidrage til den måde, vi bedriver politik på.
For det er nemlig alle civilsamfundsorganisationerne, som har fingeren direkte på pulsen, som hver eneste dag udeomkring i afkrogene, om det er i Thisted eller på stenbroen i København, har en oplevelse af og en fornemmelse for, hvad det er, der rører sig.
Derfor vil jeg også rigtig gerne både anerkende over for alle de civilsamfundsorganisationer, der er, vigtigheden af arbejdet og derfor også sige, at det jo har været væsentligt, at regeringen faktisk har det indskrevet i sit regeringsgrundlag.
Så kan jeg da godt være sådan lidt ærgerlig over, at forespørgselsdebatten kommer ind her, for det havde jo også været bedre, at det havde været en diskussion om en lovbehandling, i stedet for at vi står her med i forespørgselsdebat.
Det synes jeg at jeg sådan set gerne vil anerkende forespørgselsstillerne for.
Vi har brug for, at civilsamfundsaktørerne bliver inddraget, og at der bliver givet god tid.
Altså, jeg tror, det er langt mere kompliceret, end vi gør det til.
Det har jeg også sagt på adskillige møder, på åbne møder, men jeg har også sagt det direkte til rigtig mange af civilsamfundsorganisationerne.
Jeg tror faktisk, det er betydelig mere vanskeligt, end vi lige regner med, fordi der er så store nuanceforskelle.
På nogle områder er det få, enkelte organisationer, som varetager opgaven, og andre steder er der en myriade af små forskellige organisationer, der hver især har lige deres fornemmelse, kender deres by, kender deres område, kender deres region.
Og andre steder igen er der tale om store organisationer som f.eks. Ungdommens Røde Kors, som jeg var ude med i går.
Derfor tror jeg, det er meget centralt, at vi prøver at lytte til organisationerne.
Og ud over at Socialdemokratiet selvfølgelig indgår i regeringen, handler det også om, at vi får taget den tid til det, der er nødvendig.
Vi har jo også vigtige budskaber og indsatser i forhold til den SSA-aftale, som vi udmønter hvert år; der er vi jo nødt til at få inddraget det.
Uanset om vi kan være enige om et forslag til vedtagelse, og ligesom Venstres ordfører lidt grillede Alternativets ordfører om det,
vil jeg sige, at jeg synes, at det havde været betydelig bedre, om vi havde stået med ens forslag til vedtagelse.
Det skal ikke skille os ad, for det centrale er, at vi kommer i gang.
Derfor vil jeg også på vegne af Venstre, Moderaterne og Socialdemokratiet oplæse følgende: Forslag til vedtagelse
»Folketinget og regeringen er enige om, at civilsamfundet udgør en grundpille for sammenhængskraften i Danmark.
Derfor skal civilsamfundet fortsat have gode rammer.
Folketinget noterer sig, at regeringen i regi af SSA24 har igangsat et arbejde om en ny model for stabil grundfinansiering af civilsamfundsorganisationer på social-, sundheds- og arbejdsmarkedsområdet.
Målet er at sikre, at det ud fra gennemsigtige kriterier i højere grad bliver muligt at planlægge langsigtet.
Folketinget noterer sig ønsket om en inddragende og åben proces, hvor man med civilsamfundet kan drøfte de dilemmaer og balancer, en ny model indebærer.
Folketinget konstaterer, at regeringen vil tage initiativ til et stormøde med civilsamfundet og partierne i SSA-kredsen omkring årsskiftet med henblik på høring af interessenterne.
Det noteres, at regeringen forventer at indkalde til forhandlinger om en model i foråret 2025.
Folketinget anerkender det store arbejde, civilsamfundet laver, samt vigtigheden af, at civilsamfundet, hvor det er relevant, tænkes med i politikudviklingen.«
Jamen jeg tænker, at vi skal lægge det op og sige: Hvordan er det, vi får en model fremadrettet, hvor vi får lyttet til dem?
Det kunne være et årsmøde, eller det kunne være andre steder, hvor vi får lavet noget workshopagtigt, men der er ordføreren bedre til at tænke kreativt, end jeg er.